P. Minárik, poslanec: (2002-11-12):
Národná rada Slovenskej republiky schvaľovala prvýkrát programové vyhlásenie po voľbách v roku 1994. Vládu vytvorili tri programovo a ideologicky odlišné subjekty, takže najvyšším spoločným menovateľom tejto vlády sa preto nemohlo stať nič iné ako moc a v mnohých prípadoch aj jej zneužitie. Po druhýkrát schvaľovala Národná rada Slovenskej republiky programové vyhlásenie vlády po voľbách v roku 1998. Vládu tvorili SDK, SDĽ, SMK a SOP. Najvyšším spoločným menovateľom bol nielen štýl demokratického vládnutia, ale aj európska integrácia a začlenenie Slovenska do transatlantických bezpečnostných štruktúr. Situácia v krajine sa vďaka minulej vláde politicky upokojila a Slovensko získalo vo svete aj rešpekt, obnovilo svoje postavenie. Programová odlišnosť strán bývalej vládnej koalície však zabránila urobiť zásadné kroky v reforme štátu, ktoré sa však už ďalej odkladať nedajú. Tretia slovenská vláda je tiež štvorkoaličná, ale už svojím zložením robí krok ku kvalitatívne vyššiemu spôsobu vládnutia. Nová slovenská vláda je po prvýkrát od vzniku Slovenskej republiky tvorená programovo blízkymi stranami. Prvýkrát od vzniku Slovenskej republiky je teda nádej, že vláda sa bude viac zaoberať riešeniami, ako namáhavo hľadať programový kompromis. Slovenská vláda je po prvýkrát zložená zo strán, ktoré sú odhodlané realizovať nevyhnutné ekonomicko-sociálne reformy. Uvedomujeme si, že tieto reformy nebudú ľahké a ani populárne. Ale historická príležitosť, ktorú dali tejto vláde slovenskí voliči, sa nemusí opakovať, a preto máme morálnu povinnosť ju využiť. Nová slovenská vláda ponúka príležitosť na novú politickú kultúru v slovenskom parlamente ako aj v slovenskej politike vôbec. Vláda je programovo vyhranená, a preto ponúka opozícii príležitosť na polemiky o vecnom riešení problémov. Rozpravy v Národnej rade Slovenskej republiky sa môžu stať najmä súbojom argumentov a oveľa menej súbojov emócii. Pri diskusiách o programových otázkach budú názory koalície a opozície, prirodzene, rozdielne. Akokoľvek však budú programové postoje koaličných a opozičných poslancov odlišné, môžeme navzájom rešpektovať jeden druhého. Za posledný klub KDH vyhlasujem, že sme pripravení vecne debatovať o programových otázkach a nebudeme zamietať rozumné a vecné argumenty iba preto, že padli z opozičných lavíc. Nová slovenská vláda je odhodlaná realizovať veľké ekonomicko-sociálne reformy, ktoré zmenia charakter štátu. Sme presvedčení, že programové vyhlásenie vlády udáva dostatočne jasný a čitateľný rámec, v ktorom sa budú tieto reformy realizovať. Nová slovenská vláda má od voličov mandát zavŕšiť vstup Slovenska do Severoatlantickej aliancie. Veríme, že pozvanie na vstup do NATO dostaneme od aliancie už na budúci týždeň. Pre Slovenskú republiku bude vstup do NATO symbolickým znakom dovŕšenia príslušnosti k západnej civilizácii. Onedlho tiež očakávame pozvanie k vstupu do Európskej únie. Úlohou vlády bude úspešne ukončiť predvstupové rokovania a zabezpečiť dostatočnú podporu pre vstup do únie v referende začiatkom júna budúceho roka. Vstupom do NATO a EÚ sa stane Slovensko definitívne súčasťou západného civilizačného okruhu nielen de facto, ale aj de iure. Je pre nás veľkou cťou, že tento historický proces môže ukončiť práve táto vláda s našou účasťou. Programové vyhlásenie vlády reflektuje potreby a stav na Slovensku vo väčšine oblastí života. Integrácia, reformy, potláčanie korupcie sa dajú nájsť prakticky v každej kapitole, na každej stránke predkladaného dokumentu. Poslancom nášho klubu však chýba väčší dôraz na rodinu. Nie je to len potreba plynúca z neutešeného demografického vývoja. Zdravá rodina je cesta pozdvihnutia duchovej a reálnej úrovne Slovenska. Naviac podpora rodiny je prioritou nielen hodnotovou, ale aj ekonomickou. Musíme preto rodine vytvoriť nielen legislatívne, ale aj ekonomické podmienky na to, aby mohla plniť svoju nezastupiteľnú úlohu v spoločnosti. Na to nestačí len záväzok k novému zákonu o rodine či riešenie takých parciálnych otázok, ako je napríklad ochrana detí pred zneužívaním. Našťastie nikdy nie je napísané, že čo nie je napísané, sa nemôže. Veríme, že problematika posilnenia postavenia rodiny sa bude prelínať celou činnosťou vlády prinajmenej tak ako iné priority definované v programovom vyhlásení. K tomu bude mať vláda v našom poslaneckom klube zvláštnu podporu a zároveň hovoríme, v tomto smere vyvinieme aj potrebný tlak a iniciatívy. Vláda musí uskutočňovať reformy s vedomím, že sú na prospech všetkých občanov Slovenskej republiky, nielen voličov vládnych strán. Sme presvedčení, že po zrealizovaní reforiem avizovaných v programovom vyhlásení bude Slovenská republika moderným a konkurencieschopným štátom. Veríme, že po zrealizovaní reforiem bude môcť Slovensko plnohodnotne súťažiť s ostatnými krajinami Európskej únie o vytvorenie dobrých podmienok pre život našich občanov. Vážené dámy a páni, nová slovenská vláda si postavila ciele, pozná cestu a dnes je takpovediac pripravená v štartovacích blokoch. Schválenie programového vyhlásenia je štartovým výstrelom, po ktorom začne nová vláda svoj štvorročný závod. Závod, v ktorom sa budú pod prísnym dohľadom Národnej rady dodržiavať pravidlá, a nevynechá sa žiadne méta. S vierou a presvedčením, že táto vláda bude dobrou vládou pre všetkých občanov Slovenska, budú poslanci Národnej rady Slovenskej republiky za KDH hlasovať za schválenie predloženého programového vyhlásenia vlády. Ďakujem. (Potlesk.)